Иужьрей зэхъуэкIыныгъэхэм ехъулIэныгъэ къытхуахь
«Спартак-Налшык» (Налшык) — СКА (Дон Iус Ростов) — 3:0 (0:0). Налшык. «Спартак» стадион. ФокIадэм и 16-м. ЦIыху 600 еплъащ.
Судьяхэр Смирнов (Мэзкуу), Даниленкэ (Волгоград), Жолобов (Волжский).
«Спартак-Налшык»: Щоджэн, Жылэ, Муслуев, Шахтиев, Абазэ, Магомадов (Миронов, 66), Ахриев (Ашуев, 66), Медников (Мэшыкъуэ, 68), Пащты, Гугуев (Михайленкэ, 60), ЛIуп (Алиев, 77).
СКА: Солдатенкэ, Хинчагов, Казаченкэ, Фёдоров, Мироник (Шаповалов, 63), Богатырев, Абациев, Сосранов, Арлашин (Юшко, 72), Боков (Караев, 62), Шумилин.
Топхэр дагъэкIащ: Ахриевым, 55 (1:0). Мэшыкъуэм, 80 (2:0). Мэшыкъуэм, 88 (3:0).
Дагъуэ къыхуащIащ Абациевымрэ Шаповаловымрэ.
Джэгум къыхахуащ Шаповаловыр.
Биджиев Хьэсэнбий Курск и «Авангард»-м зэрыкIуам къыхэкIыу тренер нэхъыщхьэ имыIэжу пIалъэкIэ къэна «Спартак-Налшыкым» иужьрей джэгугъуихым зэкIэлъхьэужьу зыми зэрытемыкIуэфар щэбэт кIуам иригъэкъужащ. Абы бжыгъэшхуэкIэ хигъэщIащ пашэхэм яхыхьэну ерыщу хущIэкъу Дон Iус Ростов и СКА командэр.
ЗэрытемыкIуэфым къищынэмыщIауэ, налшыкдэсхэм иужьрей джэгугъуитIым зы топи я хьэрхуэ- рэгъухэм худагъэкIыфатэкъым. Ар ягъэзэкIуэжыну щIэхъуэпсу хэгъэрейхэр занщIэу ипэкIэ кIуэтащ. Ди щIалэхэр жант, IэкIуэлъакIуэт икIи СКА-м и футболистхэр абыхэм ягъэпIейтей зэпытт. ХьэщIэхэм апхуэдэ текъузэныгъэр зэрахуэшэчар сыхьэт иримыкъукIэщ.
55-нэ дакъикъэм къыIэрыхьа топым Ахриев Хьэсэн и къару къызэрихькIэ еуащ. Ростовдэсхэм я гъуащхьэтет Солдатенкэ Ростислав и зэфIэкI псори къызыкъуиха пэтми, абы къригъэгъэзэфакъым.
Бжыгъэр къызэIуха зэрыхъуам «Спартак-Налшыкыр» нэхъри тригъэгушхуащ. Псом хуэмыдэу убыдыгъуейт Мэшыкъуэ Хьэчим. ЯпэщIыкIэ ар и закъуэу гъуэм бгъэдыхьэри, бжыгъэр игъэбэгъуащ. КъыкIэлъыкIуэу, уафэхъуэпскIыу СКА-м и штрафнойм илъадэщ, лъэщу топым еуэри, Iуэхур 3:0-м нигъэсащ.
Мазэм щIигъуауэ зыпэплъа текIуэныгъэр «Спартак-Налшыкым» дахэу зыIэригъэхьащ. Псалъэм къыдэкIуэу къыхэдгъэщынщи, Биджиев Хьэсэнбий и япэ зэIущIэр Курск къыщехъулIэщакъым — а махуэ дыдэм абы и гъэсэнхэр Волгоград икIа «Ротор»-м пэлъэщакъым (0:0).
Ебгъуанэ джэгугъуэ махуэм иужькIэ УФ-м футболымкIэ и етIуанэ дивизионым и «Ипщэ» гупым «Армавир»-м и закъуэу бжьыпэр щиубыдащ. Апхуэдэу къэхъуащ «Краснодар-2»-р Нэзрэн щыIэу «Ангушт»-м къыхигъащIэри. Ингушхэм текIуэныгъэр къахуэзыхьа топ закъуэр краснодардэсхэм яхудэзыгъэкIар ди лъахэгъу Къуэн Заурбэчщ.
Иджы фыщыдгъэгъуэзэнщ етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэхэм: «Биолог-Новокубанск» (Прогресс) — «Анжи-2» (Мэхъэчкъалэ) — 3:2, «Чайка» (Песчанокопское) — «IэфIыпс» (IэфIыпс) — 1:1, «Академия» (Дон Iус Ростов) — «Черноморец» (Новороссийск) — 1:0, «Легион Динамо» (Мэхъэчкъалэ) — «Мэшыкъуэ-КМВ» (Псыхуабэ) — 1:0, «Спартак-Владикавказ» (Владикавказ) — «Дружба» (Мейкъуапэ) — 1:0, «Кубань-2» (Краснодар) — «Армавир» (Армавир) — 1:3, «Ангушт» (Нэзрэн) — «Краснодар-2» (Краснодар) — 1:0.
КъыкIэлъыкIуэ зэIущIэри «Спартак-Налшыкым» и стадионым щригъэкIуэкIынущ. Урысей Федерацэм футболымкIэ и Кубокыр къэхьыным теухуауэ ирагъэкIуэкI зэхьэзэхуэм и финалым и 1/16-нэ Iыхьэм ипкъ иткIэ фокIадэм и 20-м ди щIалэхэм Къэбэрдей-Балъкъэрым и къалащхьэм къыщрагъэблэгъэнущ премьер-лигэм щыджэгу Мэзкуу и «Динамо» командэр.
Жыласэ Заурбэч.
